Øyeren hadde naturlig årlig varierende vannstand med 12 meters forskjell. I årene 1857−1862 ble det første gang gjort omfattende sprengningsarbeider og oppdemming av Mørkfoss. Resultatet ble at vannstanden varierte i gjennomsnitt 5,3 meter. Elveløpet fra Øyeren til Solbergfoss går i et trangt gjel, og dannet fem fossefall. I perioden 1913−1924 ble Solbergfoss demmet opp, og de to omløpstunnelene ved Mørkfoss ble støpt igjen. Anleggsarbeidet sysselsatte 330 arbeidere og krevde 13 menneskeliv.